पलटने वाले से बातचीत नहीं : किरण बेदी  
किरण बेदी ने सरकार के बातचीत के रवैये को लेकर नाराजगी जताते हुए कहा कि बातचीत कर पलट जाने वाले से बातचीत करने का क्या फायदा।
नई दिल्ली के ऐतिहासिक रामलीला मैदान में प्रभावी लोकपाल की मांग को लेकर 10 दिनों से अनशन पर बैठे सामाजिक कार्यकर्ता अन्ना हजारे की प्रमुख सहयोगी किरण बेदी ने सरकार के बातचीत के रवैये को लेकर नाराजगी जताते हुए गुरुवार को कहा कि बातचीत कर पलट जाने वाले से बातचीत करने का क्या फायदा।  रामलीला मैदान में पत्रकारों से बातचीत करते हुए बेदी ने कहा, "आज हमारे सामने यह प्रश्नचिन्ह खड़ा हो गया है कि बात किससे करें क्योंकि जब हम बात करने जाते हैं तो कुछ और कहा जाता है और बाद में लोग मुकर जाते हैं। पलटने वाले लोगों से बातचीत करके क्या फायदा।" किरण ने सरकार के रैवये पर नाराजगी जताते हुए कहा कि आज आम आदमी को पता होना चाहिए कि उनकी बात सुनने वाला कोई नहीं है।